עופר ברקן

עופר ברקן (נולד ב-1972) הוא איש תקשורת, קריין, מנחה טלוויזיה, מדבב ויזם ישראלי. ברקן מזוהה בעיקר עם פעילותו ארוכת השנים בערוץ הקניות, בו שימש כמנחה וכבכיר בהנהלת הערוץ במשך 27 שנים. כיום הוא יוצר תוכן ומשפיען רשת המתמחה בשיווק בווידאו לעסקים.

 ילדות ונעורים 
ברקן נולד בחיפה. בשנת 1976, בגיל 4, עברה משפחתו להתגורר באופירה שבדרום חצי האי סיני, בעקבות שירותו הצבאי של אביו. המשפחה התגוררה שם כשנתיים וחזרה לחיפה בשנת 1978. ברקן למד בבית הספר היסודי "הרצל" בשכונת כרמליה בעיר.

בילדותו עסק בשחייה תחרותית. בשנת 1979 החל להתאמן בקבוצת "מכבי חיפה הר הכרמל", ובשנים 1982–1984 היה סגן אלוף הארץ לבני גילו בסגנון חזה. את לימודי חטיבת הביניים והתיכון (כיתות י'–י"א) עשה בבית הספר "עירוני ה'" בחיפה. בשנת 1989, בגיל 17, עבר עם משפחתו לרמת השרון וסיים את לימודיו בתיכון "רוטברג" בעיר.

 שירות צבאי 
בנובמבר 1990 התגייס לצה"ל ושירת במערך הנ"מ (כיום מערך ההגנה האווירית). הוא שירת ביחידות ה"וולקן" וה"סטינגר" והשתחרר בדרגת סגן. במסגרת שירות המילואים הועלה לדרגת סרן.

 קריירה בתקשורת 
את צעדיו הראשונים בעולם התקשורת עשה ברקן בשנת 1993, בעודו חייל, כאשר נרשם ללימודי קריינות ב"אולפני גבע" בגבעתיים בהדרכתם של דן כנר, צ'ארלי בוזגלו ורם תדמור. עבודתו הראשונה בתחום הייתה ככרוז בקניון "שופ אין" בראשון לציון.

לאחר שחרורו מהצבא במאי 1994, החל לעבוד בתחנת הרדיו האזורית "רדיו ראשונית", שם הגיש את תוכנית הבוקר ותוכניות לילה במשך כשנה. במקביל, ניהל את מערך הכריזה ושימש כקריין במספר קניונים מובילים, בהם קניון איילון, דיזנגוף סנטר, קניון הזהב וגן העיר.

בשנת 1995 החל ללמוד לתואר בתקשורת וממשל במכון הטכנולוגי חולון (H.I.T), במסגרת חוג שנוהל על ידי איש הרדיו צבי סלטון.

 רדיו קול ישראל 
בתחילת 1997 הצטרף ברקן ל"קול ישראל", שם עבד במשך שש שנים. תפקידיו כללו:

דיווח תנועה ממטוס קל ("העין הצופיה").

הגשת דיווחי תנועה מאולפני הרדיו ברוממה, ירושלים.

החל משנת 2002, שימש כשדרן בתוכנית הספורט "שירים ושערים" ושידר משחקי כדורגל וכדורסל בשידור חי.

הגשה ב-88FM במשך כשלוש שנים, שם ערך והגיש תוכניות המוקדשות לביטלס ולמוזיקת שנות ה-60, ה-70 וה-80.

 ערוץ הקניות 
בספטמבר 1997 עבר ברקן אודישן לערוץ הקניות והפך לאחד המנחים המזוהים ביותר עם הערוץ. הוא עבד בערוץ במשך 27 שנים ברציפות, עד לסגירתו ביולי 2024. במהלך השנים שיתף פעולה עם מנחים כגון ירון פאר, ענת בירן ובועז הלחמי.

מלבד תפקידו כמנחה המציג מוצרים בשידור חי, מילא ברקן תפקידי מפתח בהנהלת הערוץ:

קניין (2010–2016).

סמנכ"ל ייבוא ושיווק (מרץ 2022 – יולי 2024).

קריין הבית של הערוץ לתשדירי חסות בערוצים המסחריים (ערוץ 2, 12, 13).

 דיבוב וקריינות מסחרית 
החל משנת 1999 משמש ברקן כקריין פרסומות. הוא שימש כקריין הבית של מותגים וגופים ציבוריים, בהם "ניו פארם", הרשות הלאומית לבטיחות בדרכים, המכללה האקדמית ספיר ו"עולם הקולנוע".

בין השנים 2000–2005 עסק בדיבוב סדרות וסרטי אנימציה, בעיקר ב"אולפני נלס". בין הדמויות שדיבב:
 פוקימון – כרוז ליגת הפוקימונים.
 דיג'ימון
 רובוטריקים
 המעבדה של דקסטר
 שרק (הסרט הראשון)

 פעילות נוכחית 
בשנת 2021 הקים עסק עצמאי בשם "מזרן ברקן". מאז אוגוסט 2024, לאחר סגירת ערוץ הקניות, מנהל ברקן עסק להפקת סרטוני וידאו לרשתות חברתיות. הוא יצר כ-5,000 סרטונים עבור מאות עסקים בישראל, הכוללים כתיבת תסריט, צילום, עריכה והפצה ויראלית.

 חיים אישיים 
בין השנים 1994–1999 התגורר בהרצליה. בשנת 2001 נישא למיכל פורת ועבר להתגורר בשכונת "הרצליה הצעירה". השניים התגרשו בשנת 2009. לברקן שני ילדים. הוא מתגורר בהרצליה.

 קישורים חיצוניים 


 הערות שוליים 

קטגוריה:אופירה: אישים
קטגוריה:חיפה: אישים
קטגוריה:הרצליה: אישים
קטגוריה:שדרני רדיו ישראלים
קטגוריה:מנחי טלוויזיה ישראלים
קטגוריה:ישראלים שנולדו ב-1972